กสิกรฯขายพอร์ตกู้บ้านให้บตท.5พันล.
กสิกรไทยปล่อยกู้ปีนี้ได้ตามเป้า เล็งขายสินเชื่อบ้านให้ บตท.ปีนี้ 5,000 ล้านบาท
10 ก.ย. 2558

กสิกรไทยปล่อยกู้ปีนี้ได้ตามเป้า เล็งขายสินเชื่อบ้านให้ บตท.ปีนี้ 5,000 ล้านบาท 
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ปีนี้สินเชื่อบ้านของธนาคารน่าจะเติบโตได้ตามเป้า 4% หรือเป็นยอดสินเชื่อปล่อยใหม่ 4.2 หมื่นล้านบาท หลังจากครึ่งปีแรกสินเชื่อบ้านเติบโตได้แล้ว 3% ขณะที่หนี้ที่ไม่ก่อให้เกิดรายได้ (เอ็นพีแอล) เพิ่มขึ้นเล็กน้อยมาอยู่ที่ 2% จากภาวะเศรษฐกิจที่ชะลอตัว แต่เชื่อว่าจะสามารถบริหารจัดการให้อยู่ในระดับไม่เกิน 2% ได้
นอกจากนี้ ธนาคารจะขายพอร์ตลูกค้าสินเชื่อที่อยู่อาศัยให้บรรษัทตลาดรองสินเชื่อที่อยู่อาศัย (บตท.) ภายในปี 2558 นี้ วงเงิน 5,000 ล้านบาท ซึ่งจะทำให้ธนาคารบริหารพอร์ตสินเชื่อที่อยู่อาศัยได้มีประสิทธิภาพมากขึ้น ปล่อยสินเชื่อให้ลูกค้ารายใหม่ได้เพิ่มขึ้น โดยที่ผ่านมาธนาคารได้ขายสินเชื่อที่อยู่อาศัยให้ บตท.แล้วกว่า 9,500 ล้านบาท หากรวมยอดล่าสุดจะมีมูลค่าโครงการการจัดซื้อรวมเกือบ 1.5 หมื่นล้านบาท นับเป็นผู้ขายสินเชื่อที่อยู่อาศัยให้ บตท.รายใหญ่ที่สุดในขณะนี้ 
นางพรนิภา หาชัยภูมิ กรรมการและผู้จัดการ บตท. กล่าวว่า การจัดซื้อสินเชื่อที่อยู่อาศัยจากธนาคารกสิกรไทย 5,000 ล้านบาทภายในปีนี้ ถือเป็นพอร์ตลูกหนี้ชั้นดีที่มีการผ่อนชำระกับธนาคารกสิกรไทยมาระยะหนึ่งแล้ว โดยลูกค้าจะยังคงได้รับการบริการและสิทธิพิเศษเช่นเดียวกับที่ได้รับจากธนาคาร
ทั้งนี้ ปัจจุบันการจัดซื้อสินเชื่อที่อยู่อาศัยมีการขยายตัวต่อเนื่อง แสดงให้เห็นว่าธนาคารผู้ให้สินเชื่อเล็งเห็นประโยชน์และความสำคัญของระบบตลาดรองสินเชื่อที่อยู่อาศัย ในการเป็นตัวกลางสร้างการหมุนเวียนในระบบการเงิน